Diari Oficial de la Generalitat Valenciana


Sumari del DOGV 8869, del 29-07-2020 (2020/6175)

RESOLUCIÓ de 27 de juliol de 2020, de la Direcció General d'Inclusió Educativa per la qual s'autoritza i es regula el funcionament, amb caràcter experimental, d'unitats educatives terapèutiques en les províncies d'Alacant i València per a la resposta integral a l'alumnat amb necessitats educatives especials derivades de trastorns greus de salut mental, per al curs escolar 2020-2021.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8869

Data del DOGV
:   29-07-2020

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2020/6175


Data del document
:   27-07-2020

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament
    * legislació

RESOLUCIÓ de 27 de juliol de 2020, de la Direcció General d'Inclusió Educativa per la qual s'autoritza i es regula el funcionament, amb caràcter experimental, d'unitats educatives terapèutiques en les províncies d'Alacant i València per a la resposta integral a l'alumnat amb necessitats educatives especials derivades de trastorns greus de salut mental, per al curs escolar 2020-2021. [2020/6175]  
  
ÍNDEX  
  
Primer. Objecte  
Segon. Àmbit d'aplicació  
Tercer. Alumnat destinatari  
Quart. Finalitat, objectius i àmbits d'actuació  
Cinqué. Equip de les UET  
Sisé. Funcions de les persones professionals de les UET.  
Seté. Organització de les UET  
Huité. Ràtio  
Nové. Comissió de les UET  
Desé. Horaris  
Onzé. Procediment de detecció, derivació i admissió en la UET  
  
Dotzé. Procediment d'intervenció  
Tretzé. Avaluació de l'alumnat  
Catorzé. Transició de l'alumnat al centre de referència  
Quinzé. Formació  
Setzé. Protecció de dades de caràcter personal  
Disseté. Seguiment i avaluació de les UET  
Dihuité. Mesures davant la COVID-19.  
Denové. Calendari d'aplicació  
  
Vivim en una societat diversa, en la qual totes les persones som diferents i úniques, però disposem dels mateixos drets i de les mateixes obligacions com a ciutadanes i ciutadans. Per aquesta raó, és fonamental que les administracions i els serveis públics situen com a eix central de les seues polítiques totes les actuacions necessàries per a fer efectiu el principi d'equitat i garantir la inclusió social de totes les persones en els diversos àmbits en què es desenvolupa la seua vida, en condicions d'igualtat i no discriminació, prestant especial atenció a aquelles que es troben en situació de major vulnerabilitat o en risc d'exclusió, i que, per tant, requereixen una consideració particular i singularitzada.  
  
L'escola és un reflex de la societat i, per tant, també de la seua diversitat. Per això, és una obligació de l'Administració educativa i dels centres docents donar resposta a les necessitats de tot l'alumnat i assegurar que les circumstàncies personals, socials, econòmiques i de diversa índole no siguen un obstacle per al seu màxim desenvolupament acadèmic, personal, afectiu, social i cívic.  
Part de l'alumnat pot presentar necessitats singulars que requereixen mesures i suports en diferent nivell d'amplitud i intensitat, transitòriament o al llarg de tota la seua escolaritat. Entre aquest es troba el que presenta necessitats educatives especials derivades de problemes greus de salut mental i que requereix la implementació d'actuacions integrals, coordinades, flexibles i multidisciplinàries que permeten abordar aquestes problemàtiques des de l'inici i des dels diferents àmbits, posant especial èmfasi en la prevenció, la detecció primerenca i la intervenció al més aviat possible, amb l'objecte de reduir els factors de risc, mitigar l'impacte de les possibles seqüeles i facilitar-ne la inclusió socioescolar.  
  
La Llei 26/2018, de 21 de desembre, de la Generalitat, de drets i garanties de la infància i l'adolescència, en l'article 50, indica que les unitats educatives terapèutiques/hospitals de dia infantil i adolescent han d'atendre, des d'una perspectiva inclusiva, l'alumnat amb necessitats educatives especials derivades de problemes greus de salut mental que, de forma temporal, necessiten tractaments intensius en un mitjà estructurat. Aquestes unitats ja estaven previstes en la derogada Llei 12/2008, de 3 de juliol, de protecció integral de la infància i l'adolescència de la Comunitat Valenciana.  
Des de l'àmbit educatiu, el Decret 39/2008, de 4 d'abril, sobre la convivència en els centres docents, en l'article 9, estableix la possibilitat d'implantar, en els centres docents, unitats específiques per a atendre de forma integral l'alumnat amb trastorns permanents o temporals de la personalitat o de la conducta, que faciliten una atenció especialitzada per a la seua integració social.  
El Decret 104/2018, de 27 de juliol, del Consell, pel qual es despleguen els principis d'equitat i d'inclusió en el sistema educatiu valencià, exposa que, des de la concepció de l'educació com un instrument de millora de la qualitat de vida de les persones i del benestar social, cal adoptar les actuacions d'intervenció educativa que es consideren necessàries per a donar resposta a les necessitats, en col·laboració i coordinació amb tots els recursos sociocomunitaris que calguen. Així mateix, regula que, quan les situacions de salut estan associades a problemes greus de salut mental i els informes tècnics, mèdics i educatius, justifiquen que la resposta educativa no pot dur-se a terme en les condicions adequades en el seu centre ordinari, l'Administració pot determinar l'escolarització transitòria d'aquest alumnat en unitats educatives terapèutiques - hospitals de dia.  
L'Ordre 20/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del sistema educatiu valencià, també incorpora, en l'article 51, les unitats educatives terapèutiques / hospitals de dia infantil i adolescent, dins la secció dedicada a l'escolarització de l'alumnat amb necessitats educatives especials.  
  
La Resolució de 24 de juliol de 2019, de la Secretaria Autonòmica d'Educació i Formació Professional, en la qual es dicten instruccions per a l'aplicació d'alguns dels principals procediments previstos en l'Ordre 20/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del sistema educatiu valencià, i es publiquen els formularis referits a l'avaluació sociopsicopedagògica, l'informe sociopsicopedagògic, el pla d'actuació personalitzat (PAP) i el dictamen per a l'escolarització.  
La Resolució de 4 de maig de la Secretaria Autonòmica d'Educació i Formació Professional per la qual s'estableixen el marc i les directrius d'actuació a desenvolupar a l'inici del curs 2020-2021, davant la situació de crisi ocasionada per la COVID-19.  
Les unitats educatives terapèutiques (UET) es conceben com un recurs comunitari d'atenció interdisciplinària especialitzada per a la resposta educativa a l'alumnat amb trastorns greus de salut mental per als quals les mesures i els suports generals i específics disponibles en el centre no són suficients ni adequats.  
L'objectiu d'aquestes unitats és que l'alumnat amb aquesta problemàtica reba l'adequada atenció, que permeta la seua evolució positiva, la incorporació al centre educatiu de referència amb els suports necessaris i, en última instància, la seua inclusió social, que és el fi últim de les polítiques inclusives dutes a terme per la Generalitat Valenciana.  
El curs 2019-2020, es va autoritzar el funcionament de determinades UET, a través de la Resolució de 14 de novembre de 2019, de la Direcció General d'Inclusió Educativa, per la qual s'autoritza i es regula el funcionament, amb caràcter experimental, d'unitats educatives terapèutiques per a la resposta integral a l'alumnat amb necessitats educatives especials derivades de trastorns greus de salut mental, per al curs escolar 2019-2020.  
De conformitat amb el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, d'acord amb el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat i amb el Decret 141/2019, de 12 de juliol, del Consell, pel qual es nomena la persona titular de la Direcció General d'Inclusió Educativa, resolc:  
  
  
Primer. Objecte  
1. L'objecte d'aquesta resolució és autoritzar i regular el funcionament, amb caràcter experimental, d'unitats educatives terapèutiques (UET) per a donar resposta especialitzada a l'alumnat amb necessitats educatives especials derivades de trastorns greus de salut mental que necessiten, de forma temporal, tractaments intensius en un mitjà estructurat, per al curs 2020-2021.  
2. Per al curs 2020/2021 s'autoritzen les UET ubicades en els centres educatius següents:  
- 29476284 UET IES Pedro Ibarra Ruiz, Elx (Alacant)  
- 14495515 UET CEE públic Professor Sebastián Burgos, València (València)  
  
Segon. Àmbit d'aplicació  
1. L'àmbit d'aplicació serà l'alumnat escolaritzat en centres docents sostinguts amb fons públics de la Comunitat Valenciana ubicats en un radi aproximat de trenta quilòmetres de la UET que escolaritza l'alumnat que compleix els requisits especificats en l'apartat tercer d'aquesta resolució.  
2. Excepcionalment, quan les circumstàncies així ho aconsellen i ho permeten, les direccions territorials d'Educació d'Alacant i València, amb la conformitat prèvia de les comissions de les UET, poden autoritzar la incorporació d'alumnat escolaritzat en centres que estiguen en un radi major de trenta quilòmetres de la UET. En aquest cas, la família ha d'assumir el desplaçament fins a un radi de trenta quilòmetres de la unitat.  
  
Tercer. Alumnat destinatari  
1. L'alumnat que pot rebre suport en les UET ha de reunir els requisits següents:  
a) Presentar un trastorn mental greu, que deriva en necessitats educatives especials i diagnosticat per les USMIA/USM, unitats d'Hospitalització Psiquiàtrica Infanto-juvenil o serveis de salut mental concertats o que tenen conveni amb la Seguretat Social o règims especials, sempre que no es tinga accés a la Seguretat Social, d'ara en avant, unitats de salut mental infantil i adolescent.  
  
b) Cursar ensenyaments d'Educació Secundària, obligatòria i postobligatòria, fins als díhuit anys o, excepcionalment, ensenyaments d'Educació Primària a partir dels deu anys.  
c) Estar matriculat en centres docents sostinguts amb fons públics ubicats en un radi d'aproximadament trenta quilòmetres de la UET.  
  
d) Rebre atenció i seguiment de la unitat de salut mental infantil i adolescent que ha realitzat el diagnòstic o l'actualització d'aquest.  
  
2. De forma excepcional, la comissió de la UET pot resoldre la incorporació a la unitat de l'alumnat que no està escolaritzat, sempre que reunisca els requisits especificats en el punt 1 d'aquest apartat i que es trobe en situació de risc d'exclusió social a causa de patir un problema greu de salut mental. En aquest supòsit, l'alumnat haurà de matricular-se en un centre educatiu sostingut amb fons públics, amb l'objectiu d'afavorir la reincorporació al sistema educatiu i incrementar d'aquesta manera les possibilitats d'obtindre una titulació que facilite la seua inclusió sociolaboral.  
3. No és objecte d'atenció en la UET l'alumnat que està en alguna de les situacions següents:  
a) Discapacitat intel·lectual o deteriorament cognitiu greu.  
b) Trastorn d'abús de substàncies com a diagnòstic principal.  
c) Problemàtiques socials en absència de problema mental greu o que no siguen conseqüència d'aquest.  
d) Altres trastorns que tenen dispositius d'atenció propis i específics.  
  
Quart. Finalitat, objectius i àmbits d'actuació  
1. La finalitat de les UET és facilitar, amb caràcter temporal, una atenció especialitzada a l'alumnat amb trastorns greus de salut mental, per a assegurar la continuïtat en el procés d'aprenentatge, el desenvolupament personal, emocional, social i laboral, i aconseguir una qualitat de vida independent i plena.  
2. Les UET han de donar una atenció individualitzada, que implica una intervenció educativa, en concordança amb les actuacions sanitàries i socials, on estan implicades diferents conselleries, tal com es recull a l'article 18.3 del Decret 104/2018.  
3. Els objectius generals de les UET són els següents:  
a) Atendre l'alumnat amb trastorns greus de salut mental, assegurant-ne la continuïtat en el procés d'ensenyament-aprenentatge, coordinadament amb l'equip d'atenció primària bàsica de Serveis Socials corresponent al lloc de residència de l'alumne o alumna.  
b) Minimitzar l'impacte de les seqüeles del procés patològic sobre el nivell de competència curricular.  
c) Assegurar, directament a la UET o a través de la coordinació amb les unitats de salut mental infantil i adolescent, que realitzen l'atenció i seguiment de l'alumnat, la continuïtat del tractament sanitari i psicosocial, mentre siga necessari.  
d) Col·laborar amb les famílies i acompanyar-les al llarg de l'estada de l'alumnat en aquestes unitats i fins a la seua reincorporació plena al centre de referència.  
e) Proporcionar l'acompanyament, suport i assessorament a l'alumnat, les seues famílies i els centres educatius de referència, en els processos d'adaptació, intervenció i transició, a fi d'aconseguir la inclusió plena.  
f) Garantir la transició i l'adaptació al centre educatiu en coordinació amb les unitats de salut mental infantil i adolescent que realitzen l'atenció i seguiment, en finalitzar la seua estada temporal en la unitat.  
  
g) Donar suport, assessorament i acompanyament al professorat dels centres de referència de l'alumnat escolaritzat en aquestes unitats.  
h) Avaluar i detectar bones pràctiques educatives i organitzatives, que faciliten la inclusió d'aquest alumnat als centres de referència, per poder fer-les extensives a la resta de centres.  
4. Les UET realitzen la seua intervenció sobre àmbits d'actuació diferenciats: l'atenció educativa, sanitària i psicosocial.  
  
Cinqué. Equip de les UET  
1. L'equip de la UET té caràcter interdisciplinari i està conformat per personal educatiu de diferents especialitats, que treballa de manera conjunta i amb coordinació amb les unitats de salut mental infantil i adolescent que realitzen l'atenció i seguiment de l'alumnat i amb la persona professional de l'equip d'atenció primària bàsica on residisca l'alumna o alumne, tal com indica l'article 18.3 del Decret 104/2018. Les UET també poden incorporar personal de l'àmbit sanitari i social, en les condicions que determinen les conselleries competents.  
  
2. L'equip educatiu, aportat per la Conselleria d'Educació, Cultura i Esport, està compost pel personal següent:  
a) Una persona especialista d'orientació educativa  
b) Una persona especialista d'orientació educativa amb formació i/o experiència acreditada en psicologia clínica  
c) Una persona especialista de pedagogia terapèutica  
d) Una persona amb l'especialitat corresponent per a impartir l'àmbit lingüístic i social  
e) Una persona amb l'especialitat corresponent per a impartir l'àmbit científic tecnològic  
D'acord amb el nombre i característiques de l'alumnat i dels projectes duts a terme, la Direcció General d'Inclusió Educativa pot proposar l'augment del nombre de personal de les especialitats anteriors, la incorporació de professionals de l'especialitat corresponent per impartir l'àmbit artístic expressiu i educació física, o la incorporació, a temps total o parcial, de personal docent d'Educació Primària i altres perfils professionals.  
3. El personal que s'incorpore dels àmbits socials i sanitari pot tindre una dedicació total o parcial.  
  
Sisé. Funcions dels professionals de les UET  
1. La provisió del personal educatiu es realitza preferentment per comissió de serveis d'entre aquell que disposa de la formació i les competències necessàries, a fi de garantir la qualitat en la prestació del servei. Aquests llocs seran considerats com d'especial dificultat.  
  
2. Les funcions i condicions laborals del personal assignat a aquestes unitats estan determinades per allò que disposa la normativa vigent en relació amb la seua especialitat i lloc de treball, que s'han de concretar, organitzar i ajustar-se a l'estructura de cadascuna de les UET, a fi de garantir una resposta eficaç, interprofessional i complementària.  
  
3. El personal educatiu, a més de les funcions pròpies de la seua especialitat, ha de desenvolupar les funcions següents:  
a) Coordinar-se amb les unitats de salut mental infantil i adolescent que realitzen l'atenció i seguiment de l'alumna o l'alumne, a través del personal d'infermeria i d'orientació educativa amb perfil de psicologia clínica.   
b) Coordinar-se amb la persona professional de l'equip d'atenció primària bàsica on residisca l'alumna o alumne, a través de les persones professionals de l'àmbit social.   
c) Participar en l'elaboració del pla d'intervenció de la unitat, la memòria anual i els informes que des de l'Administració li siguen requerits.  
d) Col·laborar amb la resta de professionals de la UET i l'equip educatiu dels centres de referència en la planificació, disseny, implementació i avaluació del PAP de cada alumna i alumne, dissenyar el desenvolupament de tallers terapèutics i, en el cas del professorat dels àmbits, realitzar la docència directa en la UET.  
e) Participar en les coordinacions internes de l'equip i en les coordinacions amb les famílies, els centres educatius, els dispositius sanitaris i altres serveis, entitats o agents implicats en l'atenció a l'alumnat escolaritzat en la UET.  
f) Realitzar, dins l'àmbit de les seues competències i d'acord amb els PAP, actuacions de suport a l'alumnat en l'horari del menjador i en altres situacions en què siga requerida la seua intervenció, entre altres les activitats extraescolars i complementàries.  
g) Donar orientacions al professorat, equips educatius i especialistes d'orientació educativa dels centres docents ordinaris, en la intervenció amb l'alumnat que presenta trastorns greus de salut mental i no requereix, a criteri de la comissió de les UET, l'atenció directa del personal d'aquesta.  
h) Desenvolupar accions preventives o d'acompanyament als centres docents.  
4. Per a escometre les funcions g) i h), el personal de la UET treballarà en col·laboració, si és el cas, amb el personal de les unitats d'actuació i intervenció (UAI) del Pla PREVI i amb el professorat d'atenció domiciliària (AD) i/o hospitalària (UPH) de l'alumnat, entre d'altres, amb la finalitat d'acordar i complementar les actuacions dutes a terme en cada cas.  
5. Quan siga necessari i en els períodes de reincorporació als centres de referència, per al desenvolupament de les funcions d), e), f) i g), el personal docent de la UET pot desplaçar-se, a càrrec del pressupost del centre on està ubicada la unitat, d'acord amb la normativa vigent en matèria d'indemnitzacions per raó del servei.  
  
Seté. Organització de les UET  
1. L'organització de les unitats educatives terapèutiques (UET) s'ha d'ajustar, en cada territori, a les estructures de la coordinació i els recursos facilitats per cadascuna de les conselleries implicades en l'atenció d'aquest alumnat. Tot i estar ubicada en el centre, la UET tindrà un funcionament independent pel que fa a espais, accés, organització, personal i materials.  
2. Les persones membres de la UET han de triar una persona de l'equip perquè assumisca la coordinació de la unitat, que tindrà, sempre que siga possible, un nomenament per un període de quatre cursos escolars i realitzarà, sense perjuí de les tasques pròpies com a membre de l'equip, les funcions següents:  
a) Garantir les relacions de la UET i col·laborar-hi amb l'equip directiu del centre on està ubicada, així com amb els centres docents de referència de l'alumnat, els dispositius sanitaris, socials i altres dispositius implicats.  
b) Realitzar, conjuntament amb la direcció del centre educatiu on està ubicada la unitat, la coordinació dels professionals de la unitat i la gestió dels recursos materials i del pressupost assignat a les UET.  
  
c) Convocar i presidir les reunions de coordinació de l'equip.  
d) Complir i fer complir les directrius i els acords de funcionament.  
  
e) Garantir l'elaboració, el desenvolupament i el seguiment del pla terapèutic de cada alumna o alumne i assignar als professionals de la UET la coordinació dels plans d'actuació personalitzats de l'alumnat.  
  
f) Coordinar l'elaboració del Pla d'intervenció de la unitat, que incorpore els objectius generals, el model d'intervenció i les actuacions previstes en els PAP de l'alumnat, planificar la seua avaluació, incorporant-hi indicadors de procés, de resultats i criteris d'avaluació, i vetlar per la seua consecució.  
g) Remetre dades de caràcter organitzatiu, epidemiològic, de gestió, d'avaluació, etc. que li siguen requerits per l'Administració.  
h) Remetre l'horari, el pla d'intervenció i la memòria anual de la UET, a les direccions territorials d'Educació i a la Direcció General d'Inclusió Educativa.  
i) Assegurar una utilització eficaç dels materials i de l'equipament existents en la UET.  
j) Garantir la participació de tot el personal de la UET en els processos de presa de decisions.  
k) Fomentar la investigació, la innovació i la formació del personal adscrit a la UET.  
l) Formar part de la comissió de seguiment de les UET referida en l'apartat nové d'aquesta resolució.  
m) Assignar a cada professional de la UET la coordinació dels PAP de l'alumnat.  
3. La persona coordinadora comptarà fins a un màxim de tres hores setmanals per a desenvolupar les tasques de coordinació atribuïdes en el punt anterior.  
4. L'equip de la UET, ha de dur a terme, entre altres, les actuacions següents:  
a) Organitzar els grups, planificar la docència directa i d'altres tipus d'atenció.  
b) Dissenyar i desenvolupar un Pla d'acció tutorial (PAT) específic per a la unitat, que ha de contemplar el desenvolupament personal, emocional, intrapersonal i interpersonal, social i professional. Tot el professorat de la UET assumirà les actuacions de tutoria, en tant que aquesta és un element inherent a la funció docent.  
c) Elaborar els informes sobre el progrés de l'alumnat, que han de facilitar als centres educatius de referència.  
d) Dissenyar tallers terapèutics, conjuntament amb les i els professionals de l'àmbit sanitari i/o social.  
5. La UET ha d'organitzar l'espai del menjador i els suports necessaris en aquest període escolar.  
  
Huité. Ràtio  
1. La ràtio de les unitats és, amb caràcter general, com a màxim de 15 alumnes.  
2. Aquesta ràtio pot flexibilitzar-se, d'acord amb el tipus d'alumnat, les característiques de la intervenció, el nombre de professionals i altres circumstàncies degudament justificades, la qual cosa ha de ser autoritzat per la comissió de les UET.  
3. L'atenció de l'alumnat en la unitat s'ha d'organitzar de manera flexible, conformant diferents tipus d'agrupaments en funció de la tasca que s'ha de realitzar, les característiques i les necessitats de l'alumnat, els suports disponibles, els plans d'actuació personalitzats i qualsevol altre criteri que, d'acord amb l'opinió de l'equip, pot contribuir a millorar la qualitat de l'atenció.  
  
Nové. Comissió de les UET  
1. Cada UET comptarà amb una comissió, que tindrà la composició següent:  
- La persona coordinadora de la unitat.  
- La persona especialista d'orientació educativa de la unitat.  
- La persona especialista d'orientació educativa de la unitat, amb formació clínica.  
- La persona assignada de l'àmbit sanitari.  
- La persona assignada de l'àmbit social.  
- La Inspecció d'Educació que coordina la unitat.  
- La Inspecció d'Educació que coordina les UAI.  
2. La comissió de les UET té les següents funcions:  
a) Valorar les sol·licituds per a l'accés, tal com estableix el punt 3 de l'apartat onzé d'aquesta resolució.  
b) Emetre un informe sobre la conveniència, o no, de l'admissió de l'alumnat en la unitat i transvasar la informació pertinent a les persones professionals de la UET.  
c) Fer el seguiment i avaluació de cada UET i emetre un informe anual, que ha de remetre a la Direcció General d'Inclusió Educativa.  
d) Proposar l'alta en la UET i la reincorporació de l'alumnat al centre de referència, amb les mesures i recursos que requerisca aquesta actuació.  
e) Qualsevol altra funció que li siga encomanada per part de la Direcció General d'Inclusió Educativa o pels òrgans superiors.  
  
Desé. Horaris  
1. L'horari de cada UET dependrà de la seua estructura, definida en l'apartat sisé d'aquesta resolució. En qualsevol cas, ha de ser flexible, tenint en compte les característiques de l'alumnat i del tipus d'intervenció duta a terme. Amb caràcter general, comprendrà mòduls de matí i vesprada.  
2. L'alumnat rebrà suport educatiu en horari lectiu, coincidint amb el calendari escolar establit per a l'etapa d'Educació Secundària i adaptant-se a l'estructura esmentada al punt anterior.  
  
3. Durant els períodes lectius establits en el calendari escolar vigent, l'horari del professorat serà de 37 hores i 30 minuts setmanals, de les quals 30 hores estaran dedicades al desenvolupament de les tasques en la unitat i, si escau, la intervenció en els centres docents. Les 7 hores i 30 minuts restants fins a completar la jornada laboral seran de lliure disposició per a la preparació de tasques, el perfeccionament individual o qualsevol altra activitat pedagògica complementària.  
  
4. L'horari del personal dels àmbits sanitari i social ha de permetre el desenvolupament de les funcions assignades com a part de l'equip de la UET.  
  
Onzé. Procediment de detecció, derivació i admissió en la UET  
11.1. Detecció i identificació  
La detecció i identificació de l'alumnat es realitza d'acord amb el que disposa la Resolució d'11 de desembre de 2017 de la Conselleria d'Educació, Investigació, Cultura i Esport i de la Conselleria de Sanitat Universal i Salut Pública, per la qual es dicten instruccions per a la detecció i l'atenció precoç de l'alumnat que puga presentar un problema de salut mental. D'acord amb això, la detecció inicial pot realitzar-se des de l'àmbit educatiu, pel centre o a través de la UAI del PREVI, des de l'àmbit familiar o des de l'àmbit sanitari, i correspon a les unitats de salut mental infantil i adolescent que realitzen l'atenció i seguiment de l'alumnat, realitzar o actualitzar el diagnòstic.  
  
11.2. Derivació  
1. La proposta d'atenció en la UET l'ha de realitzar el personal mèdic de la unitat de salut mental infantil i adolescent responsable de l'atenció i seguiment de l'alumnat i, excepcionalment, la mateixa comissió de la UET, esmentada en l'apartat nové d'aquesta resolució.  
  
2. La sol·licitud serà presentada en la Direcció Territorial d'Educació corresponent i es dirigirà a la comissió de la UET que realitzarà la valoració tal com consta en l'article 9.2 d'aquesta resolució.  
3. La sol·licitud d'atenció ha d'anar acompanyada de la documentació següent:  
a) Informe sociopsicopedagògic emés pels serveis especialitzats d'orientació, on es reflectisquen les mesures de resposta educatives, que s'han adoptat prèviament i la seua eficàcia. En el cas que l'alumnat tinga mesures educatives de resposta que requereixen el suport de personal especialitzat, s'adjuntarà la proposta del PAP.  
  
b) Autorització de la família o representats legals per a l'atenció a la UET, d'acord amb el model que hi figura com a annex únic en aquesta resolució.  
c) Consentiment informat de la família o representants legals per a l'intercanvi d'informació entre professionals de diferents àmbits, d'acord amb el model de l'annex V de la Resolució d'11 de desembre de 2017.  
d) Informe de coordinació entre serveis en què conste la proposta d'intervenció en la UET, d'acord amb el model de l'annex VIII de la Resolució d'11 de desembre de 2017.  
e) Altres informes que es consideren rellevants.  
Tot això sense perjuí que la persona coordinadora de la unitat podrà demanar la informació complementària necessària a l'equip directiu del centre educatiu on està escolaritzat l'alumnat i a altres serveis.  
11.3. Admissió  
1. Valorada i acceptada la sol·licitud, la comissió de la UET decidirà el tipus d'intervenció més adient en cada cas, que pot desenvolupar-se de les maneres següents:  
a) Suport transitori de l'alumnat en la UET a temps complet.  
b) Suport transitori en la UET i en el centre on l'alumnat està escolaritzat.  
c) Suport del personal de la UET en el centre on l'alumnat està escolaritzat.  
La comissió de la UET ha de comunicar els casos admesos i el tipus d'intervenció a la Direcció General d'Inclusió Educativa.  
2. En el cas que s'aprove la incorporació transitòria de l'alumna o l'alumne a la UET i l'escolarització haja de ser combinada, el centre de referència ha d'iniciar el procés per a la tramitació del dictamen d'escolarització d'acord amb allò que disposa l'article 46 de l'Ordre 20/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del sistema educatiu valencià.  
  
3. En cas que no siga procedent l'admissió en la UET, la comissió ha de fer una proposta d'intervenció en el centre on està escolaritzat l'alumnat, amb indicació del tipus d'actuacions més adequades, els equips professionals implicats, la temporalització i la intensitat dels suports requerits. Les unitats d'atenció i intervenció (UAI) de les direccions territorials d'Educació, Cultura i Esport corresponents han de col·laborar i participar, en cas necessari, en la planificació, desenvolupament i seguiment d'aquesta resposta educativa.  
  
  
Dotzé. Procediment d'intervenció  
12.1. Contacte amb el centre de referència i anàlisi de la informació  
  
1. Una vegada aprovada la incorporació de l'alumnat, el personal de la UET ha de contactar amb el centre educatiu per sol·licitar i recopilar informació sobre les necessitats educatives i la programació de les activitats d'aprenentatge i avaluació, així com establir l'organització per la coordinació i el traspàs de la informació.  
2. En el procediment d'obtenció d'informació del centre educatiu, el personal de la UET pot realitzar, entre altres, entrevistes amb els agents següents:  
- La tutora o el tutor.  
- La persona especialista d'orientació educativa.  
- La família o representants legals.  
- L'alumna o l'alumne.  
- L'equip educatiu.  
- Altres agents que puguen aportar informació rellevant.  
12.2. Pla d'actuació personalitzat (PAP)  
1. L'equip de professionals de la UET, junt amb l'equip educatiu del centre de referència, ha de revisar o elaborar el Pla d'actuació personalitzat, tal com es determina en els articles 8 i 9 de l'Ordre 20/2019, de 30 d'abril.  
2. Ateses les necessitats que presenta l'alumnat usuari d'aquestes unitats i les barreres contextuals en què està immers, els PAP han d'incorporar, a més de les mesures d'accés, participació i aprenentatge, proposades a partir de l'avaluació sociopsicopedagògica, un pla terapèutic, d'acord amb l'annex IX de la Resolució d'11 de desembre de 2017.  
  
3. El Pla terapèutic contemplarà les actuacions diferenciades en els següents àmbits: educatiu, psicosocial, de salut i, si cal, l'atenció psiquiàtrica assistencial.  
4. Quan les característiques de l'alumnat i les circumstàncies ho permeten, les UET i els centres on estan ubicades poden compartir espais i realitzar activitats conjuntes que contribueixen al desenvolupament de les competències socials i emocionals establides en els plans terapèutics.  
5. L'alumnat atés en la UET, és convenient que curse com a optativa la matèria de projectes interdisciplinaris del Decret 51/2018, del 28 d'abril, que modifica el Decret 87/2015, de 5 de juny, del Consell, pel qual s'estableix el currículum i es desenvolupa l'ordenació general de l'Educació Secundària Obligatòria i del Batxillerat a la Comunitat Valenciana.  
Tretzé. Avaluació de l'alumnat  
1. L'avaluació curricular de l'alumnat l'ha de realitzar el professorat dels àmbits assignat a la UET, en coordinació amb l'equip educatiu del centre de referència de l'alumnat i d'acord amb les directrius acordades en el PAP. La tutora o tutor del centre de referència ha de consignar els resultats que li aporta l'equip educatiu de la UET en les actes d'avaluació i en ITACA, en els mateixos termes que per a la resta de l'alumnat, tot considerant les adaptacions curriculars dutes a terme.  
  
2. Almenys una vegada al trimestre, la persona que coordina el pla d'actuació personalitzat de cada alumna o alumne ha de coordinar-se amb la unitat de salut mental infantil i adolescent que realitza l'atenció i seguiment i amb el personal especialista d'orientació educativa del centre per realitzar el seguiment del pla terapèutic. Així mateix, ha de mantindre entrevistes periòdiques amb l'alumnat, la família i altres professionals implicats, amb l'objecte de valorar l'evolució i la reincorporació de l'alumna o l'alumne al seu centre.  
  
Catorzé. Transició de l'alumnat al centre de referència  
1. Quan, a judici de la comissió de les UET, es considera que a una alumna o un alumne se li pot donar l'alta en la unitat i retornar al centre docent de procedència, la persona especialista d'orientació educativa ha d'emetre l'informe sociopsicopedagògic i iniciar els tràmits per al canvi de modalitat a la modalitat ordinària, d'acord amb allò que disposa l'article 46 de l'Ordre 20/2019, de 30 d'abril.  
  
2. El personal de la unitat pot proposar a la comissió de la UET l'alta i reincorporació de l'alumnat al centre educatiu de referència, i dissenyar les actuacions de transició, conjuntament amb l'equip educatiu del centre. La persona especialista d'orientació educativa de la UET pot realitzar tasques d'acompanyament a l'alumnat en el procés de transició.  
3. D'acord amb l'article 39 de l'Ordre 20/2019, de 30 d'abril, l'equip docent del centre de referència i el personal de la UET han de col·laborar conjuntament en la planificació i implementació de les accions personalitzades de transició. El servei especialitzat d'orientació ha d'assessorar i col·laborar amb els equips directius i el personal implicat en aquest procés, i si fora necessari conjuntament amb les Unitats d'Atenció i Intervenció (UAI).  
4. Amb l'objectiu de garantir l'adequat procés d'adaptació, la reincorporació s'ha de realitzar de manera progressiva i flexible, i anar acompanyada de mesures de sensibilització, formació i informació adreçades a la comunitat educativa. En els casos que siga necessari, es poden realitzar intervencions puntuals a l'aula on s'incorporarà a l'alumne o alumna, coordinadament amb l'equip educatiu. Totes les mesures adoptades han d'anar adreçades a facilitar l'acollida i evitar l'estigmatització de l'alumnat que es reincorpora des de la UET.  
  
5. Excepcionalment, per circumstàncies personals, d'història escolar o altres variables del context escolar i social, pot proposar-se la incorporació de l'alumna o de l'alumne a un centre docent diferent del centre de referència, sempre que aquesta mesura beneficie la seua adaptació i inclusió socioeducativa.  
6. Si l'alumna o l'alumne es troba en un canvi d'etapa, s'han d'articular tots els procediments de transició i d'orientació, coordinats des del centre de referència amb la col·laboració del personal educatiu de la UET.  
7. Una vegada incorporat l'alumnat al centre ordinari, el personal especialista d'orientació educativa d'aquest ha de fer-ne el seguiment educatiu i la unitat de salut mental infantil i adolescent ha de continuar l'atenció i el seguiment sanitari, amb la supervisió i el seguiment de la UET, que es prolongarà durant el curs escolar següent al de la reincorporació. Aquesta coordinació té com a objectius valorar l'eficàcia del pla terapèutic, garantir la inclusió socioeducativa, evitar recaigudes i prendre decisions sobre la resposta educativa, sanitària i social més adequada en cada cas.  
  
Quinzé. Formació  
1. La Conselleria d'Educació, Cultura i Esport ha de proporcionar la formació necessària als professionals de l'àmbit educatiu de la UET i dels centres docents, a través dels centres de formació, innovació i recursos educatius (CEFIRE) i el Centre de Referència Estatal d'Atenció Psicosocial (CREAP) i, sempre que siga possible, amb la col·laboració de personal de la Conselleria de Sanitat Universal i Salut Pública especialitzada en salut mental infantil i juvenil.  
  
2. Les i els professionals de l'equip de la UET, conjuntament amb els dispositius educatius i, si és possible, sanitaris, del sector, han d'orientar i assessorar els centres docents que escolaritzen alumnat amb trastorns greus de salut mental, mitjançant accions informatives, formatives o de sensibilització dirigides a tota la comunitat educativa.  
  
Setzé. Protecció de dades de caràcter personal  
1. Per a garantir la seguretat de la informació, cal implementar les mesures tècniques i organitzatives, definides en el Decret 66/2012, de 27 d'abril, del Consejo, pel qual s'estableix la política de seguretat de la informació de la Generalitat, i en les seues normes i procediments de desplegament, d'acord amb el Reial decret 3/2010, de 8 de gener, pel qual es regula l'Esquema nacional de seguretat en l'àmbit de l'Administració electrònica.  
2. En relació amb el tractament de les dades de caràcter personal, s'han de complir les obligacions disposades en la legislació vigent, d'acord amb el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades; la Llei orgànica 3/2018, de 5 de desembre, de protecció de dades personals i garantia dels drets digitals, i la disposició addicional vint-i-tres de la Llei orgànica 2/2006, d'educació.  
  
  
Disseté. Seguiment i avaluació de les UET  
1. Cada direcció territorial d'Educació ha de designar una inspectora o un inspector perquè assumisca la coordinació provincial de les UET, que tindrà, entre altres, les funcions de supervisió, avaluació i emissió d'informes relatius al seu funcionament, a més un informe relatiu a la memòria. Tot això sense perjuí de les funcions atribuïdes reglamentàriament a la Inspecció d'Educació assignada a aquestes unitats.  
  
2. Amb l'objecte de realitzar el seguiment per part de les conselleries implicades, es crearà, a proposta de la persona titular de la Direcció General d'Inclusió Educativa, una comissió de seguiment de les UET i UET/HDIA, que s'ha de reunir almenys en dues ocasions durant el curs escolar i tindrà la composició següent:  
- La persona titular de la Direcció General d'Inclusió Educativa, o la persona en qui delegue.  
- La persona titular del Servei d'Inclusió Educativa, o la persona en qui delegue.  
- Les persones titulars del Servei d'Educació de les direccions territorials d'educació.  
- La inspecció d'Educació que coordina les UET i UET/HDIA en cada direcció territorial d'Educació.  
- Les persones coordinadores de cada UET i UET/HDIA.  
- Una tècnica o un tècnic del Servei d'Inclusió Educativa, que assumirà la secretaria de la comissió.  
La comissió pot incorporar, a proposta de la persona titular de la Direcció General d'Inclusió Educativa, altre personal tècnic relacionat amb la gestió de les UET i UET/HDIA, que tindrà veu però no vot en les qüestions de deliberació o en els acords aconseguits. En aquest sentit, i a l'efecte de planificar la formació, podrà incorporar-se un assessor o una assessora del CEFIRE específic d'Educació Inclusiva designat per la Subdirecció de Formació del Professorat.  
3. Les funcions de la comissió de seguiment de les UET i UET/HDIA són les següents:  
a) Proposar i revisar els criteris d'organització, funcionament i avaluació.  
b) Elaborar la proposta d'instruccions d'organització i funcionament per a cada curs escolar.  
c) Dissenyar els indicadors d'avaluació de processos i de resultats, i el model de memòria anual.  
d) Analitzar i valorar dades relatives a l'alumnat i al funcionament de les unitats, i elaborar informes amb les conclusions d'aquestes anàlisis.  
e) Realitzar el seguiment i la valoració anual, a fi d'introduir les modificacions que milloren la qualitat en la prestació del servei.  
f) Proposar la creació, supressió o modificació d'unitats.  
g) Proposar el pla de formació anual per al personal de les UET i UET/HDIA.  
h) Fomentar l'intercanvi d'experiències, la difusió de bones pràctiques i el treball en xarxa en l'àmbit de la intervenció amb l'alumnat amb problemes greus de conducta.  
i) Qualsevol altra funció que li siga encomanada per part de la Direcció General d'Inclusió Educativa o pels òrgans superiors.  
4. En finalitzar el curs escolar, els equips de la UET han de realitzar una avaluació col·legiada dels processos i dels resultats aconseguits a partir dels objectius i indicadors proposats, i redactar una memòria final d'acord amb el model establit per la comissió de seguiment esmentada en el punt dos d'aquest apartat. La persona coordinadora de la unitat ha de remetre la memòria, en la primera quinzena del mes de juliol, a la Direcció General d'Inclusió Educativa i a la Inspecció d'Educació que coordina les UET de la Direcció Territorial d'Educació corresponent.  
  
  
Dihuité. Mesures davant la COVID-19  
1. Les UET han d'elaborar el seu Pla de Contingència, d'acord amb el pla de contingència que, per als centres docents públics dependents de la Conselleria d'Educació, Cultura i Esport, elaborara l'administració educativa, i tenint en compte les instruccions generals que s'elaboren per part de l'INVASSAT. Haurà d'incloure les mesures, tècniques, humanes i organitzatives necessàries d'actuació a cada moment o situació, respecte de la materialització de la potencial amenaça, i establir clarament les instruccions i responsabilitats necessàries.  
  
2. L'organització de la UET i el treball amb l'alumnat ha de possibilitar el manteniment de la distància de seguretat interpersonal d'un metre i mig, tant en els espais de treball com en les zones d'accés i trànsit, i ajustar-se a les mesures de prevenció, higiene i promoció de la salut enfront de la COVID-19 establides conjuntament per la Conselleria de Sanitat Universal i Salut Pública i la Conselleria d'Educació, Cultura i Esport, concretades en els plans de contingència.  
  
3. La persona coordinadora de la UET ha de realitzar sessions informatives amb tot l'equip per a la difusió del contingut del pla de contingència i el recordatori de les regles higièniques i sanitàries que han d'aplicar en la seua vida quotidiana, per a la qual cosa podran utilitzar els recursos elaborats per les autoritats educatives i sanitàries.  
4. El personal de la UET realitzarà les tasques de coordinació amb les unitats de salut mental que realitza el seguiment del seu alumnat, els centres de referència, altres institucions i professionals externs per mitjans no presencials, utilitzant les plataformes autoritzades per la DGTIC i altres mitjans de comunicació no presencial.  
5. Al llarg del curs 2020-2021, i mentre persistisca la situació sanitària derivada de la COVID19, la modalitat d'escolarització combinada es deixa sense efecte. Per tant, l'alumnat haurà d'assistir a la UET i la transició al seu centre de referència, si es pot realitzar, serà completa, no progressiva.  
6. La UET ha de preveure també l'organització de les tasques durant el període de l'activitat lectiva semipresencial o no presencial, en el cas que hi haguera un canvi en les directrius davant la situació de la COVID-19.  
  
Dinové. Calendari d'aplicació  
Aquesta resolució té efectes durant el curs escolar 2020-2021.  
  
  
València, 27 de juliol de 2020.- La directora general d'Inclusió Educativa: Raquel Andrés Gimeno.